
OBRAZLOŽITEV

Predlagana sprememba usklajuje način objave javnega razpisa z veljavnim sistemom objavljanja javnih objav državnih organov na državnem spletišču GOV.SI ter v Pravno-informacijskem sistemu Republike Slovenije (PISRS).

Ker gre v konkretnem primeru za podelitev koncesij za rabo vode za odvzem naplavin na podlagi Zakona o vodah (ZV-1) in Uredbe o koncesijah za rabo vode za odvzem naplavin na delih rek Save, Save Dolinke, Soče in Drave s pritoki, ne gre za postopek oddaje javnega naročila, zato objava na Portalu javnih naročil ni ustrezna. Predmetne koncesije se nanašajo na odvzem naplavin iz vodnih teles, zlasti proda, peska in drugih naplavinskih materialov, na določenih odsekih vodotokov.

Uredba o koncesijah za rabo vode za odvzem naplavin na delih rek Save, Save Dolinke, Soče in Drave s pritoki za navedene primere določa izvedbo postopka podelitve koncesije na podlagi javnega razpisa, s katerim se zagotavlja izbira koncesionarja za izvajanje rabe vode v skladu s pogoji, določenimi z vodno zakonodajo. Ker gre za poseben koncesijski postopek in ne za javno naročanje, se način objave prilagaja pravilom, ki veljajo za objavo javnih razpisov državnih organov.

Objava javnega razpisa na uradni spletni strani pristojnega ministrstva na GOV.SI ter objava veljavnih predpisov in pravnih podlag v PISRS zagotavljata javnost postopka, transparentnost, sledljivost ter enak dostop do informacij za vse zainteresirane prijavitelje.

